Štadión Tatran

Tatran Štadión bol štadión prešovského futbalového tímu 1. FC Tatran Prešov. Toto miesto sa zaradilo medzi najhistorickejšie futbalové zariadenia na Slovensku a vyslúžilo si láskyplné označenie „dedkov štadión“. V roku 2009 bolo osadených 3 400 stoličiek na tribúnu, ktorá bola určená na státie. Táto rekonštrukcia stála 5 mil. korún a kapacita štadióna sa znížila na 5 410 miest. Kapacita pred rokom 2009 bola 14 000 divákov, z čoho bolo 2 000 miest na sedenie a 12 000 na státie. V roku 2018 bol zbúraný a na tom istom mieste ho v roku 2025 nahradil nový štadión Futbal Tatran Aréna.

 Dejiny 
Mesto ešte v závere roka 1899 darovalo športovcom lúku s rozlohou 8000 štvorcových siah. V priestore pri Mlynskom jarku vyrástli pri hracej ploche najprv kabíny a klubovňa, v roku 1907 aj drevená tribúna pre 400 ľudí. Od roku 1926 bolo ihrisko oplotené. Počas druhej svetovej vojny si nemeckí vojaci vytvorili z hracej plochy parkovisko vozidiel. Štadión po bombardovaní mesta prederavili tri krátery, drevená tribúna ľahla popolom po bombovej explózii, obraz skazy doplnili zrúcaný plot a polámané bariéry. Už v roku 1945 však bola opravená hracia plocha, o rok neskôr pribudol okolo ihriska plot a začala sa stavať tribúna s 1500 sedadlami. V roku 1947 už boli divákom k dispozícii aj dve bočné tribúny s ďalšími 1520 sedadlami. Po rekonštrukcii a vybudovaní prístavby v roku 1994 mal štadión 1. FC Tatran kapacitu 7900 miest, z toho 2000 na sedenie. V roku 2009 pribudli sedadlá aj na dovtedajšom ovále určenom na státie. Kapacita štadióna sa tak znížila na 5410 miest, no sú všetky na sedenie. 

V roku 2018 bol štadión zbúraný. Na jeho mieste bol v roku 2025 otvorený nový štadión Futbal Tatran Aréna.

 Iné projekty 

 Referencie 

Kategória:Futbalové štadióny na Slovensku
Kategória:Stavby v Prešove
Kategória:1. FC Tatran Prešov
Kategória:Šport v Prešove
Kategória:Architektúra z 1899